# Ufugaji wa majongoo bahari washamiri Mtwara

## Muktasari:

**Baadhi ya wafugaji wa majogoo bahari mkoani Mtwara wamesema kuwa licha ya ufugaji huo kuja kwa kasi lakini wanakabiliwa na upatikanaji wa vifaranga vya majongoo hayo ambayo soko kubwa liko visiwani Zanzibar.**

**Mtwara**. Wafugaji wa viumbe bahari mkoani Mtwara wamechangamkia fursa ya majongoo bahari licha ya kupata ugumu wa kupata vifaranga vyake, lakini sasa Serikali imejenga kituo cha ufugaji wa majongoo mkoani humo.

Akizungumza na waandishi wa habari leo Julai 27, 2023 kuhusu maonyesho ya wakulima ya nanenane kanda ya kusini, mkuu wa mkoa wa Mtwara, Kanali Ahmed Abbas amesema mafunzo maalumu yatatolewa kwa wananchi watakaotembelea maonyesho hayo sambamba na ufugaji wa samaki na viumbe bahari wakiwemo majongoo bahari na zao la mwani.

Amesema ufugaji wa samaki na majongoo bahari pamoja na kilimo cha mwani vimekua kwa kasi katika mkoa wa Mtwara, hivyo mafunzo hayo yanaenda kuboresha zaidi.

Katika maonyesho hayo, zaidi ya washiriki 500 wanatarajia kushiriki sawa na ongezeko la asilimia 36 ya washiriki 369 wa nanenane ya mwaka uliopita.

“Mwaka huu tumetenga siku nne maalumu za kuhamasisha utalii na uhifadhi wa mazingira. Ulaji wa korosho, vyakula vya asili na matumizi ya mbegu za asili, ulaji wa vyakula na bidhaa za mifugo na viumbe baharini.

“Lakini pia wakulima watapata nafasi ya kujifunza mbinu bora za kilimo cha kisasa kwa vitendo na kuona kujifunza teknolojia mbalimbali za matone (drip irrigation) usindikaji wa mazao ya kilimo na mifugo na kupata elimu ya bidhaa mbalimbali za mazao ya misitu kama asali ya nyuki wakubwa na wadogo, miche ya mbao, vivuli, matunda na mapambo,” amesema.

Kwa upande wake, mshauri wa kilimo mkoa wa Mtwara, Ally Linjenje amesema hadi sasa kuna vikundi 50 vianvyojishughulisha na majongoo bahari.

“Majongoo bahari na mwani ni biashara, tunavyo vikundi 50 ambapo tumetoa mafunzo lipo soko Zanzibar ambapo Wizara ya Mifugo pia imejenga kituo hapa cha kuzalisha viumbe bahari wakiwemo majongoo bahari,” amesema.

Amani Lusake, mfugaji wa magongoo bahari Mtwara, amesema wafugaji zaidi ya 36 wanafuga zaidi ya majongo 60,000 katika maeneo ya Chuo cha Veta, Msangamkuu na Msimbati.

“Tulikuwa tunafuata mbegu Bagamoyo lakini tumepewa kibali na Wizara kuokota baharini wakati wa bamvua vibali vinapatikana mbeguzi zipo changamoto ni usafirishaji. Tulijaribu 10,000 walifika Mtwara wote wakiwa wamekufa na ukisafisiha 400 kwa ndege ni 20,000 ndio maana Wizara ikaona ni vema kutupa kibali tuokote wenyewe” amesema Lusake.